El festival de música Turia Music de Llíria anuncia les dates de 2025
03 de octubre de 2024

L'Ajuntament de Llíria, com a entitat col·laboradora, i la promotora del Turia Music Festival (TUMU) han anunciat hui les dates de la tercera edició d'este esdeveniment musical que se celebrarà els dies 9 i 10 de maig de 2025. Esta és una de les principals novetats que portarà la cita l'any vinent, amb l'ampliació d'una jornada d'actuacions.

La presentació del festival ha comptat amb la presència de l'alcalde Joanma Miguel, la regidora de Cultura i Festes Mª José Llopis, i el promotor Guillermo González.

L'organitzador ha destacat que “després del gran èxit de les dos primeres edicions, hem apostat en esta pròxima per oferir una jornada més, amb més gèneres musicals i arribar a més públic de diferents edats, entre altres novetats i sorpreses. Al llarg dels dos dies del festival, esperem reunir més de 9.000 persones”.

Per part seua, l'alcalde Joanma Miguel ha destacat que este festival “representa una proposta d'oci molt atractiva per a Llíria, per la visibilitat i posicionament que dona a la ciutat, ja que cal recordar que este any més del 70% del públic visitant procedia de fora del municipi”.

Igualment, la regidora Mª José Llopis ha volgut ressaltar “l'impacte econòmic que té en el municipi. En la segona edició es van generar més de 150 llocs de treball directes i influïx també en el negoci del sector de l'hostaleria i de l'estètica local, amb una col·laboració també important amb la Federació del Comerç de Llíria. I sense oblidar tampoc el vessant solidari que tindrà en 2025”.

El Turia Music Festival donarà 1 euro de cada entrada a la Junta de l'Associació Espanyola Contra el Càncer (AECC), per a començar a donar suport i visibilitat a diferents causes benèfiques en cada edició. 

 El TUMU “The genius of time” 2025 arrancarà el divendres 9 de maig amb un escenari dedicat al reggaetón, un altre amb la presència de la mítica discoteca Chocolate, i un tercer exclusiu per a DJs locals durant tot el festival.

La jornada del 10 de maig tornarà a apostar per la millor música electrònica i de remember, a més del reggae.

Més de 40 artistes passaran pels escenaris del Turia Music el cartell definitiu del qual es podrà consultar en la pàgina web oficial del turiamusicfestival.com. Les entrades eixiran a la venda a partir del pròxim 11 de novembre.